Skoot klap in rooftog buite hotelRowers het onder meer juwele by die paartjie geëis. (Foto: Emer-G-Med) ŉ Man is in die buik gewond nadat ŉ groep gewapende rowers hom en sy vrou met hul terugkeer na ŉ hotel in Fourways, Johannesburg, oorrompel en beroof het. Kyle van Reenen, woordvoerder van die nooddiens Emer-G-Med, sê die groep gewapende aanvallers het die egpaar buite die hotel aangeval nadat die twee gaan inkopies doen het. “Die mans, glo gewapen met pistole, het hul besittings, waaronder luukse juwele, geëis. ŉ Struweling het glo ontstaan en een van die verdagtes het ŉ skoot afgeskiet wat die man in die buik getref het,” sê Van Reenen. Die rowers het daarna laat spaander. Paramedici het die gewonde slagoffer op die toneel behandel voor hy na ŉ hospitaal gehaas is. Die polisie ondersoek die voorval.